钦定古今图书集成/理学汇编/学行典/第041卷 > 理数钤〈坤集上〉 > 《大运小运起例》〈此图图之诀也〉
## 钦定古今图书集成/理学汇编/学行典/第041卷 > 理数钤〈坤集上〉 > 《大运小运起例》〈此图图之诀也〉

经世用四数，而数乃有元会、运世、岁月日时，分秒十
等，与《大衍》自天一至地十相同。《大衍》倚数用一二三
四，策数用六七八九，《皇极》天地大数，用元会运世，人
物细数，用年月日时。二者虽皆四也，而分秒乃行乎
其闲。故用元者至于世与年，用运者至于月日，用年
月者至于分秒也。况演一年之分以为一元之数，总
一会之秒以为一日一时之数，则皇极实用四也。
张氏《通变》曰：“以元经会者，以十二万九千六百年为
元，则以十二会每会一万八百为月，三百六十为日，
四千三百二十世为时，十二万九千六百年为分，此
天之数也。起于一而终于十六变。《同人》二万八千兆
之数，则于挂一图中用四爻直一运，凡”二百五十六
卦，中有闰存焉。若三百六十运，则实用二百四十卦。
尚有十六卦，则管二十四运之闰，散于二十四气之
中。故挂一图，合管三百八十四运，而二十四运为闰
也。其直日之实爻，则为用数，即奇耦卦分进退，以直
四千三百二十世矣。

假如尧即位，在日甲月巳星癸辰未之二千一百五
十七庚申世之甲辰年，则以己巳会为月，癸亥运为
日庚申世为时，其四月在卦气图之元之元世中。其
癸亥运则自世之元升卦日甲月子，数至《贲卦》则在
贲九三、六四、六五上九爻，中央四爻管一运，则一爻
管三世也。今二千一百五十七世，则入《贲》卦已十五世矣，是则《贲》六五爻也。若世卦则随大运进退，如运
系奇卦，则取后卦六爻，并本卦六爻，以直一运之十
二世。如运系耦卦，则取前卦六爻，并本卦六爻，以直
十二世也。此大运元之元，起甲己仲，与小运起甲己
孟不同。此直世十二爻，起寅月，自上爻相并而降，与
《周易》自初而升不同也。据爻推运，则尧之大运可见
矣。它皆仿此。

辩氏曰：“张氏此一例正当，但假令中日辰未之二千
一百五十七，庚申世之甲辰年差误。庚申世起甲子
岁首，三十年中无甲辰，惟前一世，后一世有甲辰年
耳。张所言庚申世，却是用皇甫谧尧以甲辰年即位
之说耳。”又曰：“‘其四月在卦气图之元之世’，亦非也。《元
经》会为天数，《运经世》为人数，亦是大运用挂一图，不”
用卦气图，卦气起世之元，升卦挂一图起元之元，泰
卦是年，《贲》卦是世，亦非直运，自是《同人》。又曰：“若世卦
随大运进退。”〈云　　云〉乃依仿《轨革》，分卦直年，而奇耦一
卦直年月，非《皇极》之法也。《皇极》自有直世直月之法，
张氏所传不备，为此杜撰耳。今已排在正注解中。
假如艺祖皇帝启祚日，甲月午星壬辰戌之二千二
百六十六己酉世之庚申年，则以庚午会为月，壬申
运为日，己酉世为时。其六月壬申当《睽》之上爻，己酉
当世之世、之元、之运之世，《困》卦。以运之世，困卦合之，
当变《困》之悔为艮，合《既济图》旅之《困》卦是。“会之运之，
会之”运，震卦。

以会经运者，以万八百年之十三万九千六百年月
为一元，乃三十运也。以二运半为一月，而以三百六
十世为日，而年即时，此地之数也。起于十二，而终于
十二，所谓“天统乎体，地分乎用”，会经运只起于开物，
而终于闭物。一元十二万九千六百年之中，并闰四
分去一而用三，凡九万七千二百年也。其八卦亦以
四爻，直一世七年半管一爻也。以卦气图观之，开物
于寅中惊蛰节，比卦九三，至巳之终，《贲》卦凡七十四
卦，合四卦，凡四爻，当一运则一卦。至闭物于戌中立
冬节之前，坎卦凡九十六卦，计一百四十运，正闰百
三十五，通闰二百五十六运，则会经运之数也。
以《会经》运既用地卦，则不当与《元经》会同例合。依《观
物篇》第三卷，以开物于寅中为元，则日甲月子，星甲
辰子，起于丰，而十二万九千六百月为一元可也。张
行成未悟此，今已改正于解中。

此段不立“假令” 者，其用卦亦与前同，起甲子，但当大小运之闲，又是阴数，故略之也。然《元经》会用天卦之数，《会经》运用地卦之数，则一定也。

《辩正》曰：“假令尧即位之时，入元一百八十运，二千一
百五十六世，今除未开物之前七十五运，凡九百世，
则在尧时会经运之世，除卦只自七十六，连九百单
一世起，当元之元”、“之元”“之元，《泰卦》则只算入元一千
二百五十六世，使卦除一千八十世作三周，馀一百
七十六为时当入世数，乃会之元”“之世”之元，既济直
世也。

“以运经世”，世是年卦，以三百六十年之十二万九千
六百日为一元，以一世三十年为一月，以一岁为一
日，而月即辰也。以四爻直一岁，谓之“小运。”其卦即起
于甲己孟循。卦气图甲己孟仲季起。盖干支至于岁，
则天地已合，支干并数故也。分阴阳进退取卦，每爻
直一月，则与《元经》会同，而有大小运之闲尔。

辩曰：此未是小运，其卦仍起甲己仲元之元。之元之
元起于大寒节，入元之初年，起世之运，之运之运损
六五，无分阴阳进退，直爻之法，起例多杜撰也。又据
张氏曰：“假令尧时星之癸辰之十二一百五十六，己
未世，甲辰年，则以己未世为六月节气，以甲辰岁于
会之会下月会未师卦甲己季，六三、六四、六五、上六”
爻，为上月之卦。师卦亦属阴，取前艮卦相并，自艮上
九为正月，师上六为二月，而直十二月也。月卦随小
运进退，如《元经》会用世之法，只正月用上爻，以次而
降，则不同耳。又曰：月卦随小运进退，如世卦之法。虽
阳生于寅，阴生于申，上下之卦不同，皆自上而下者，
地之用数然也。张以直运之卦为体，“而以直世之卦
为用。是故大运法当依《元经》，会数起于星甲月子；小
运法当依卦气图，数起于甲己孟日。盖大运，运数也，
运数在天，天统乎体，气之体，生于四中，故大运甲子
当冬至，而二十四气之首，皆得子午卯酉，则主乎四
仲也。小运，年数也，年数在地，地分乎用，行于四立，故
小运甲寅当立春，而二十四气之首，皆得寅申巳亥，
则主乎四孟也。”运数在天，十干合为一也。甲者体合
于一也。一会分三甲者，一而三，三旬为一月也。年数
在地，十日分为两也。甲己者，用分于两也。甲己分孟
仲季者，二而六，一月有六候也。

大率张文饶未见起月起年之例，遂摸仿轨革之法而立此假令是非相半，要之皆非本旨也。运经世为人数，乃皇帝王霸驭历之时，《观物篇》始于日甲月寅星甲辰子之年，而前书“尧星癸辰未” 之二。

千一百五十七，殆有深意，秘甚，不欲泄之，但既解其书有不容默者，今著于《解口》矣。是月卦合于三十年，三百六十月分之，如年卦元之元起于寅可也，已作《立成》，今具于后。张曰：“以世经年者，以三十万之十二万九千六百分为一元，以二年半为一月，以一月为一日，而二日半为一辰，而以四爻直一月也。”

辩曰：“四爻直一月，是二日半，三十时进退两卦直之，
恐不然也。且康节之书，只有元经会，会经运，运经世，
而无世经年者。盖三者之数，在天为运行，至于世经
年，年经月，则用及于分分秒秒之微，不可分别于日
辰之中，特散于律吕声音以别之。是以谓之在地而
为人物之数，则康节之《八卦八图》所以致用也。
大小”运之数，虽皆归宿于挂一图二百五十六卦，然
其法不专在卦而在四象，故以本数起卦，而分数断
卦；以四象定其大体，五行赜其细密，名义象其标准，
繇辞审其事应。变动不居，不可为典要；四计相互，惟
变所适。

《通变》曰：“康节之书，元经会，会经运，运经世者，元会运
数也。律吕唱和者，世数也。卦气图者，年数也。年以下
日、月、辰之三数，各有闰分，参差不齐，而皆于卦气图
见之。一元在大化中犹一年，故元会运世、年月日辰，
以卦气图用之，无不通者。”

又曰：“后天《易》以卦当年，以爻当月，以策当日。若经世
二百五十六卦，每卦当半年，一爻当一月，每爻三十
策。”〈本九十策实用三十而已〉当三十日，则二卦共当十二月三百
六十日，进退互用，乃成二年也。〈如易二卦用三百六十策〉若大用
之，则卦当运，爻当世，策当年。小用之，则卦当日，爻当
时，策当分。〈大用小用者大运小运也〉故一时三十分，皆卦气图之
用数；与后天《易》相合；〈此言未尽〉

又曰：“以元经会，会经运，运经世，其元起于冬至者，天
数也；元会运世，分为日月星辰十六位，其元起于春
分者，地数也。”

用分数之法，康节曰：“十六位之人物，皆有此三十年
之数，则所谓无闲亿万千百，皆以归于一时，视其所
得之卦、所居之位、所寓之时、所消长之分，而进退消
长之。九围国祚，皆有九百六十年之数也。”